КъБР-м и Iэтащхьэ КIуэкIуэ Казбек хэтащ «Урысей зэкъуэт» партым и Япэ социальнэ онлайн-зэхуэсым
КъБР-м и Iэтащхьэ КIуэкIуэ Казбек дыгъуасэ хэтащ «Урысей зэкъуэт» партым и Япэ социальнэ онлайн-зэхуэсым, «Урысей зэкъуэтым» и волонтёр центр псори зыхашам.
Урысейм и Президент Путин Владимир зэхуэсым и гугъу щищIащ гуапагъэ зыпылъ Iуэхухэр лэжьыным, псапэ щIэным и унэтIыныгъэ нэхъыщхьэхэм икIи щIыналъэхэр къыхуриджащ волонтёр зэщIэхъееныгъэр даIыгъыну, апхуэдэуи къыхигъэщащ «Урысей зэкъуэт» партым и волонтёр центрхэм, панде-мием и лъэхъэнэм цIыхухэр псапащIэ Iуэхухэм хузэщIэуIуэнымкIэ мыхьэнэшхуэ зиIам, лэжьыгъэфI зэрырагъэкIуэкIыр.
Пандемием зэрыщIидзэрэ Къэбэрдей-Балъкъэрми и волонтёрищэхэр хэтащ дэIэпыкъуэгъу хуэныкъуэхэм защIэгъэкъуэным: зи ныбжь хэкIуэтахэм ерыскъыхэкIхэр, хущхъуэхэр Iэрагъэхьащ, госпиталхэм щыIэ медицинэ лэжьакIуэхэми шхынхэр хуашащ. ХьэрычэтыщIэ куэд сымаджэщхэм щIэгъэкъуэн яхуэхъуащ ерыскъыкIэ, узыфэм зэрызыщахъумэ IэмэпсымэхэмкIэ. А псапащIэ Iуэхухэм иджыри пащэ. Щхьэхуэу къыхагъэщащ медицинэ лэжьакIуэ-волонтёрхэм, ноби поликлиникэхэм, госпиталхэм, линэ пщтырхэм щылажьэхэм Iуэхушхуэ зэрызэфIагъэкIыр.
«Урысей зэкъуэтым» и щIыналъэ центрхэм я волонтёрхэм жэрдэм зыбжанэ къыхалъхьащ а зэщIэхъееныгъэм зыщIэгъэкъуэным, абы зегъэужьыным хуэщхьэпэну. «Урысей зэкъуэт» партым и УнафэщI Медведев Дмитрий, зэIущIэм зыщытепсэлъыхьахэр къызэщIикъуэжу, къыхигъэщащ волонтёрхэм я жэрдэм псоми зэрыхэплъэнур икIи ахэр зэрыдаIыгъынур.
КъБР-м и Iэтащхьэмрэ Правительствэмрэ я пресс-IуэхущIапIэ.
